KIRJALLINEN KYSYMYS E-1511/02 esittäjä(t): Mikko Pesälä (ELDR) ja Samuli Pohjamo (ELDR) komissiolle. EU:n metsästrategian seurannan kehittäminen.



Virallinen lehti nro 301 E , 05/12/2002 s. 0165 - 0166



KIRJALLINEN KYSYMYS E-1511/02 esittäjä(t): Mikko Pesälä (ELDR) ja Samuli Pohjamo (ELDR) komissiolle (29. toukokuuta 2002) Aihe: EU:n metsästrategian seurannan kehittäminen EU:n ministerineuvosto on hyväksynyt joulukuussa 1998 EU:lle yhteisen metsästrategian. Ennen tätä päätöslauselmaa komissio valmisteli asiasta tiedonannon ja Euroopan parlamentti hyväksyi oman päätöslauselmansa jo vuonna 1997. Sittemmin EU-toimielimet ovat käsitelleet metsäperustaista teollisuutta koskevan komission tiedonannon. Vaikka em. asiakirjat eivät luo EU:lle yhteistä metsäpolitiikkaa, on metsäsektorille äärimmäisen tärkeää, että EU:ssa toimitaan metsäasioissa aktiivisesti muutoinkin kuin ympäristön suojelumerkityksessä. Suuria haasteita liittyy mm. puun käytön edistämiseen ja sitä kautta ekologisen yhteiskunnan luomiseen korvaamalla muita materiaaleja uusiutuvalla puulla. Haasteita liittyy myös EU:n laajentumiseen, jotta se sujuisi hallitusti ilman hintahäiriöitä mm. sahateollisuudessa. Niinikään uusiutuva energiatuotanto ja metsien merkitys ilmastonmuutoksessa vaativat ainakin selvittämistä. Lisäksi metsäsektorin merkitys maaseutualueiden elinkeinojen tarjoajana olisi erillisen pohtimisen arvoinen asia. Voisiko komissio luoda jonkinlaisen järjestelmän metsästrategian seurantaan, esimerkiksi kevyen raportoinnin neljän vuoden välein tai toistuvan laajapohjaisen konferenssin, jossa kuultaisiin asiantuntijoiden näkemyksiä? Näin EU:ssa tiedostettaisiin paremmin alan ajankohtaiset haasteet ja toiminnan painopisteet. Seuranta tekisi EU:n metsästrategian toiminnan läpinäkyvämmäksi. Pidemmälle viety ajatus olisi tehdä seurannan tulosten perusteella toimintaohjelma aina muutamaksi vuodeksi kerrallaan, jolloin toiminnan koordinointi ja eri tahojen sitoutuminen siihen toteutuisivat paremmin. Franz Fischlerin komission puolesta antama vastaus (3. heinäkuuta 2002) Neuvoston päätöslauselmalla(1) 15. joulukuuta 1998 hyväksytty metsästrategia perustuu metsien kestävään hoitoon ja moninaiseen merkitykseen, toissijaisuusperiaatteeseen sekä metsien kannalta tärkeisiin kansainvälillä foorumeilla annettuihin sitoumuksiin. Strategiassa korostetaan toimivan koordinoinnin tarvetta kaikkien metsiin ja metsätalouteen vaikuttavien alakohtaisten politiikkojen välillä sekä yhteisön tasolla Päätöslauselmassaan neuvosto kehottaa komissiota laatimaan neuvostolle kertomuksen metsästrategian täytäntöönpanosta viiden vuoden kuluessa. Komissio hyväksyi 12. joulukuuta 2001 yksiköidenvälisen sopimuksen, jossa se sitoutui valmistelemaan kertomuksen metsästrategian täytäntöönpanosta vuoden 2003 loppuun mennessä. Samaan aikaan perustettiin yksiköidenvälinen metsäalan työryhmä, jonka tarkoituksena on tehostaa metsäalan toimien koordinointia ja tiedonvaihtoa asianomaisten komission yksiköiden välillä. Työryhmä kokoontuu vuoden 2002 toisella puoliskolla keskustelemaan täytäntöönpanoa koskevan kertomuksen laatimisesta. Tässä yhteydessä otetaan huomioon myös edistyminen metsäperustaisen teollisuuden ja siihen liittyvän teollisuuden kilpailukykyä koskevan tiedonannon(2) seurannassa. Tulevissa keskusteluissa otetaan huomioon myös arvoisan parlamentin jäsenen ehdotus metsästrategian seurannasta. (1) EYVL C 56, 26.2.1999. (2) KOM(1999) 457 lopullinen.